Semnele de circulație în Europa sunt extrem de diverse, cu simboluri și culori distincte, care variază în funcție de țară și regiune.
Un indicator rutier nou a fost introdus recent în Europa, mai exact în Franța, scrie Bild. Potrivit postului de radio francez „France Bleu”, acest semn va apărea în curând pe autostrăzile din întreaga țară. Până acum, acesta a fost observat deja în apropierea orașelor Lyon, Grenoble, Strasbourg, Rennes, Nantes și în zona Parisului. Se pare că și alte regiuni se vor alătura acum.
Acest indicator indică benzi speciale pe care nu toți șoferii le pot utiliza. Benzile marcate cu un diamant sunt rezervate taxiurilor, autobuzelor și altor mijloace de transport public. Potrivit informațiilor transmise de France Bleu, aceste benzi speciale pot fi utilizate, de asemenea, de mașinile electrice și de vehiculele care transportă mai mult de două persoane.
Utilizarea incorectă a unei benzi marcate cu un romb alb pe un fundal albastru este sancționată cu amenzi de până la 135 de euro. Mai mult, vehiculele care încalcă aceste reguli sunt supravegheate de camere inteligente care înregistrează numărul exact de pasageri din mașină.
Motivul introducerii noului indicator și implicit al noii benzi este protecția mediului. Acest nou indicator rutier încurajează utilizarea în comun a vehiculelor și, prin urmare, reducerea emisiilor de CO2. În Statele Unite și Canada, de asemenea, putem găsi semne rutiere pentru vehicule ecologice și carpooling. În Germania, unele municipalități permit mașinilor electrice să circule pe benzile de autobuz.